গণ বাৰ্তা ,চেঙা, ৫ ফেব্ৰুৱাৰীঃ নলবাৰী জিলাৰ বৰক্ষেত্ৰীৰ অন্যতম শিক্ষানুষ্ঠান দৌলাশাল উচ্চ মাধ্যমিক বিদ্যালয়ৰ অৱসৰপ্ৰাপ্ত প্ৰধান শিক্ষক ভৱেন কুমাৰ কলিতাক আজি বিদ্যালয় কৰ্তৃপক্ষই আৰু ছাত্ৰ-ছাত্ৰীসকলে আনুষ্ঠানিক ভাৱে বিদায় সম্ভাষণ জনায়। উল্লেখ্য যে লকডাউনৰ সময়তে যোৱা ৩১ মাৰ্চত চাকৰি জীৱনৰ পৰা অৱসৰ গ্ৰহণ কৰে প্ৰধান শিক্ষক ভৱেন কুমাৰ কলিতাই । ১৯৭৯ চনতে বিদ্যালয়খনত শিক্ষক হিচাপে নিযুক্ত হৈ চাৰি দশকৰো অধিক কাল বিদ্যালয়খনৰ জৰিয়তে মানৱ সম্পদ সৃষ্টিত অৰিহণা যোগাই অহা ভৱেন কুমাৰ কলিতাই অঞ্চলটোৰ বিভিন্ন প্ৰান্তৰ ছাত্ৰ-ছাত্ৰীক ইংৰাজী শিক্ষা দান কৰি শৈক্ষিক দিশত প্ৰভূত বৰঙণি যোগাইছিল। আজি বিদ্যালয়ৰ প্ৰধান শিক্ষক চৰিফুদ্দিন আহমেদৰ সভাপতিত্বত অনুষ্ঠিত বিদায়ী সভাখনৰ উদ্দেশ্য ব্যাখ্যা কৰে ছাত্ৰ একতা সভাৰ সম্পাদক ভাৰ্গৱ চৌধুৰীয়ে । সহকাৰী শিক্ষক ৰমণী নাথ আৰু গণেশ তালুকদাৰে আঁত ধৰা সভাখনত জ্যেষ্ঠ শিক্ষক অনন্ত ডেকা, গায়ত্ৰী নাথ, হৰগোবিন্দ নাথ , নৱ কুমাৰ কলিতা, ললিতা দাস, জয়ন্ত দাসকে ধৰি বিদ্যালয়ৰ কেইবাগৰাকী শিক্ষক-শিক্ষয়িত্ৰীয়ে অৱসৰী প্ৰধান শিক্ষক ভৱেন কলিতাৰ শিক্ষক-জীৱন আৰু কৰ্ম জীৱনৰ ওপৰত বহল ব্যাখ্যা দাঙি ধৰে। সদ্য অৱসৰ প্ৰাপ্ত প্ৰধান শিক্ষক গৰাকীৰ কাৰ্যকালত বিদ্যালয়ৰ আন্তঃগাঠনিৰ লগতে এক সুস্থ বিদ্যায়তনিক পৰিৱেশ গঢ় লৈ উঠিছিল। শিক্ষকতাৰ সমান্তৰালভাৱে তেখেতে সমাজসেৱা আৰু সাহিত্য চৰ্চাও কৰিছিল। বিদ্যালয়ৰ শিক্ষক-শিক্ষয়িত্ৰী আৰু ছাত্ৰ-ছাত্ৰীসকলে পৃথকে পৃথকে শৰাই, গামোচা, কিতাপৰ টোপোলা, জাপি, কলম, ধৰ্মগ্ৰন্থ , ছাতি আৰু মানপত্ৰৰে সাদৰ সম্বৰ্ধনা জনায় । প্ৰিয় শিক্ষাগুৰুৰ বিদায়ত আবেগিক হৈ বক্তব্য প্ৰদান কৰে লোকমিনা পাৰবিন, পল্লৱ বৰুৱা, মৃণাল নাথ, ময়ূৰী বৰ্মন, চুহানা হক , জবা নাথকে আদি কৰি কেইবাগৰাকী ছাত্ৰ-ছাত্ৰীয়ে । বিৰিণা গোষ্ঠী,অসমৰ সভাপতি তথা স্থানীয় সাংবাদিক লীলাধৰ পাঠকে সভাত উপস্থিত থাকি শিক্ষক,শিক্ষা আৰু ছাত্ৰ-ছাত্ৰী সম্পৰ্কত গুৰুত্বপূৰ্ণ বক্তব্য আগবঢ়ায়। বিদ্যালয় পৰিচালনা সমিতিৰ হকে বক্তব্য প্ৰদান কৰে দেবেন ঠাকুৰীয়াই । বিদায় সভাত বিদায়ী প্ৰাৰ্থী অৱসৰী প্ৰধান শিক্ষক ভৱেন কুমাৰ কলিতাই ভাষণ আগবঢ়ায় আবেগিক হৈ পৰে ।
